Mads Fuglede (DD), 2026-01-06:
Tak for ordet.
Den grønne omstilling er for os i Danmarksdemokraterne meget vigtig, og vi er enige i, at klassisk naturgas er en energikilde, der skal være mindre af til fordel for mere grønne energikilder såsom varmepumper, fjernvarme og biogas.
Der er derimod noget meget usikkert ved det regnskab, der går på, at man mange steder har ret nyinstalleret gasfyr, som man så vil udfase.
Det er jeg ikke sikker på er så godt for klimaregnskabet.
Men der kan være steder, hvor det er tænkeligt, at det er et godt regnskab, og så skal man selvfølgelig hjælpe med, at man kan vælge fjernvarme, eller at man kan vælge en varmepumpeløsning – alt det støtter vi.
Tidligere var der en række sikkerhedspolitiske argumenter, som på gasområdet var meget tungtvejende; det skyldtes russernes forøgede aggression i Ukraine, og at meget af russisk gas var med til at finansiere en krig, vi er meget ulykkelige over.
Derfor glæder det os meget, at russisk gas ingen betydning har for det danske gasmarked og ad åre får en mindre og mindre betydning for det europæiske gasmarked.
Vi håber, at det helt forsvinder, selv om vi nok er lidt skeptiske over for, om man når i mål med de ambitioner, man har givet nogle af de aktører, der køber gas på det europæiske gasmarked.
Vi har om nogen interesse i, at der skabes større værdi for vores boliger med andre energikilder end gas, især i vores landdistrikter, hvor der er mange huse med gasfyr.
Når det er sagt, kan det være dyrt at udskifte sit gasfyr med andre energikilder.
En varmepumpe kan hurtigt løbe op i et højt beløb, og andre steder er fjernvarme ikke en reel mulighed.
Så selvfølgelig er det vigtigt, som der også bliver gjort opmærksom på i dette beslutningsforslag, at man målretter det de områder, hvor man har mulighed for at gå på fjernvarme.
Danmarksdemokraterne vil gerne tilskynde, at danskerne udskiftet gasfyret, når det giver mening, især gennem fradrag.
Vi vil ikke være med til at diktere, hvilke energikilder danskerne skal vælge, eller hvem der skal have fjernvarme.
Det må være op til den enkelte beslutningstager, borger, at gå op i det.
Der er nogle sager omkring skiftet til fjernvarme, som gør, at jeg godt kan forstå, hvis der er brugere derude, der vil være mere trygge ved at vælge en individuel løsning, altså en løsning for dem selv.
Vi ønsker ikke at udfase gas på en facon, som ikke gavner den grønne omstilling.
Det skal ikke kun være for at vælge en enkelt energikilde, som vi prioriterer over andre.
Putins gas er vi kommet af med, og vi tror, at det er vigtigt, at vi laver en gasudfasning på en facon, sådan at vi kan erstatte den med lokalt produceret biogas.
Det er først og fremmest danskernes frie varmevalg, som vi kommer til at bakke op om, og det er ikke en ambition, der gør det dyrere at være dansker.
Vi deler ikke Enhedslistens ambition om at lave en kontrolleret nedlukning af gasforsyningen til boligopvarmning, fordi der er planlagt fjernvarme i området.
Det er først og fremmest op til borgerne selv at vælge, om de vil kobles på fjernvarme eller ej.
Vi mener derfor, at det her forslag risikerer at gå særligt ud over nogle brugere, som kunne have valgt en bedre løsning selv, hvor mange stadig har et gasfyr.
Vi synes heller ikke, at man skal erstatte et gasfyr, hvor det giver mening at have et gasfyr, bare for at gøre det.
Det skal fortsat være sådan, at man har lov til at have et gasfyr, hvis man har et velfungerende gasfyr.
Derfor kan Danmarksdemokraterne ikke støtte op om forslaget.